ครม.เคาะ"ชิมช้อปใช้เฟสสอง" 22 ต.ค.นี้
คลังดันลงทะเบียนชิมช้อปใช้ เฟส 2 ทันที 23 ต.ค. กระตุ้นผู้มีสิทธิ์ใช้เงินกระเป๋า 2 ได้เงินคืน 4,500 บาท
14 ต.ค. 2562

คลังดันลงทะเบียนชิมช้อปใช้ เฟส 2 ทันที 23 ต.ค. กระตุ้นผู้มีสิทธิ์ใช้เงินกระเป๋า 2 ได้เงินคืน 4,500 บาท
นายลวรณ แสงสนิท ผู้อำนวยการสำนักงานเศรษฐกิจ (สศค.) กล่าวว่า คลังจะเสนอมาตรการชิมช้อปใช้เฟส 2 ให้คณะรัฐมนตรี (ครม.) เห็นชอบ ในวันที่ 22 ต.ค. นี้ ซึ่งจะมีการเปิดลงทะเบียนเพิ่ม แต่เป็นจำนวนเท่าไร และจะได้สิทธิ์กระเป๋า 1 เหมือนเฟสแรกหรือไม่อยู่ระหว่างการพิจารณา แต่จะเปิดให้มีการลงทะเบียนในเวลา 08.00 น. เป็นต้นไปแน่นอน เนื่องจากที่ผ่านมามีคนจำนวนมากบอกว่าตื่นดึกเพื่อรอลงทะเบียนไม่ไหว
นอกจากนี้ อาจจะมีการพิจารณาผู้ที่ได้สิทธิ์ชิมช้อบใช้เฟสที่ 1 แต่ไม่ได้ไปใช้สิทธิ์ภายใน 14 วัน ซึ่งคาดว่าจะมีอยู่จำนวน 8-9 แสนคน ให้ลงทะเบียนโครงการชิมช้อปใช้ในเฟส 2 ได้ด้วย
นายลวรณ กล่าวว่า ล่าสุด 13 ต.ค. 2562 มีผู้ได้สิทธิ์ชิมช้อปใช้เฟส 1 ไปใช้จ่าย 7.9 ล้านคน เป็นวงเงิน 7,600 ล้านบาท ส่วนใหญ่เป็นการใช้เงินในกระเป๋า 1 วงเงินซื้อสินค้าที่รัฐบาลให้ 1,000 บาท ซึ่งเป็นการใช้จ่ายในกรุงเทพ 13% ที่เหลือ 87% เป็นการใช้จ่ายในต่างจังหวัดทั่วประเทศ ซึ่งเป็นเรื่องที่กระทรวงการคลังต้องการให้เงินกระจายสู่ชุมชน
สำหรับกระเป๋า 2 ที่ผู้ได้สิทธิ์ ต้องเติมเงินเพื่อได้รับเงินคืน 15% มียอดการใช้ 91 ล้านบาท เพิ่มขึ้นต่อเนื่อง ซึ่งเกือบทั้งหมดใช้จ่ายเพื่อการทานอาหาร หรือร้านชิม ในโครงการชิมช้อปใช้ ตรงตามวัตถุประสงค์ที่รัฐบาลต้องการ แต่ก็ยังต้องมีการประชาสัมพันธ์ให้ผู้ได้รับสิทธิ์ใช้เงินในกระเป๋า 2 มากขึ้น เพราะสามารถใช้จ่ายได้ถึง 30,000 บาท และรัฐบาลคืนเงินให้ถึง 4,500 บาท
"คาดว่าการใช้เงินในกระเป๋า 1 วงเงิน 1,000 บาท ทุกคนจะใช้หมดภายในไม่กี่วันนี้ ทั้งที่โครงการนี้สามารถใช้จ่ายได้ถึง 30 พ.ย. 2562 ดังนั้นคลังต้องประชาสัมพันธ์ให้ผู้ที่ได้สิทธิ์ว่ายังมีกระเป๋า 2 ที่ใช้ซื้อสินค้าได้ ถึงแม้ต้องใช้เงินของตัวเอง แต่การได้เงินคืน 15% ถือว่าเป็นจำนวนที่เยอะมาก" นายลวรณ กล่าว